รัฐแจกงบ5.6พันล้านโหมแก้ปัญหาภัยแล้ง
ครม. อนุมัติเงินกว่า 5,682 ล้านบาท แก้ไขปัญหาอุทกภัยและภัยแล้ง
5 พ.ค. 2553

ครม. อนุมัติเงินกว่า 5,682 ล้านบาท แก้ไขปัญหาอุทกภัยและภัยแล้ง
นพ.พฤฒิชัย ดำรงรัตน์ รมช.คลัง เปิดเผยผลการประชุมคณะรัฐมนตรี (ครม.) ว่า ที่ประชุมได้อนุมัติวงเงิน 5,682.6 ล้านบาท สำหรับการแก้ปัญหาภัยแล้งและอุทกภัยตามที่คณะกรรมการอำนวยการกำกับติดตามการแก้ไขปัญหาอุทกภัยและภัยแล้ง (คอช.) ที่มี พล.ต.สนั่น ขจรประศาสน์ รองนายกรัฐมนตรี เป็นประธาน เสนอแผนงานและโครงการช่วยเหลือและฟื้นฟูความเสียหายจากภัยแล้ง
ทั้งนี้ โครงการที่ได้รับความเห็นชอบจาก ครม. คือ โครงการตามหลักเกณฑ์ที่ คอช. กำหนดไว้ มีวงเงินรวม 5,324.7 ล้านบาท แบ่งเป็น กระทรวงเกษตรและสหกรณ์ 1,607.8 ล้านบาท กระทรวงคมนาคม 2,090.8 ล้านบาท กระทรวงทรัพยากรธรรมชาติและสิ่งแวดล้อม 204.9 ล้านบาท กระทรวงมหาดไทย 878.1 ล้านบาท กระทรวงศึกษาธิการ 497.2 ล้านบาท กระทรวงสาธารณสุข 17.2 ล้านบาท และสำนักงานพระพุทธศาสนาแห่งชาติ 28.7 ล้านบาท 
สำหรับโครงการที่ไม่เป็นไปตามหลักเกณฑ์ของ คอช. แต่มีเหตุผลสมควรได้รับการสนับสนุน รวมวงเงิน 357.9 ล้านบาท แบ่งเป็น กระทรวงเกษตรฯ 26.8 ล้านบาท กระทรวงคมนาคม 320.7 ล้านบาท กระทรวงมหาดไทย 6.8 ล้านบาท และกระทรวงศึกษาธิการ 3.6 ล้านบาท โดยให้ใช้เงินงบกลางมาสำรองจ่ายเพื่อกรณีฉุกเฉินหรือจำเป็น